La Biblioteca es trasllada a la seua nova ubicació provisional
22 de abril de 2022

La Biblioteca Municipal de l'Eliana ha reobert al públic aquesta setmana en les dependències provisionals on s'ha traslladat davant l'inici imminent de les obres d'ampliació del vell edifici aquest pròxim mes de maig. D'aquesta manera, i mentre duren els treballs de reforma, la Biblioteca prestarà servei de préstec i devolució en el conegut com a edifici Passarel·la, situat al carrer Forces Armades, 3. Un local que ha adquirit l'Ajuntament i que, en el futur, albergarà altres dependències municipals.

L'habilitació de l'espai provisional ha suposat una inversió al voltant de 40.000 euros. El local albergarà també activitats habituals com els contacontes infantils, que reprendran la seua programació dijous que ve 5 de maig. Des de l'àrea s'estan estudiant diverses opcions per a oferir un espai alternatiu com a sala d'estudi, que done servei especialment en època d'exàmens.

L'alcalde, Salva Torrent, ha visitat hui les noves dependències juntament amb l'edil de Biblioteca, Jorge Pérez Comeche, i ha aprofitat per a recordar que entre aquest divendres i el dissabte estarà en marxa la iniciativa 'Regala llibres' amb motiu del Dia Internacional del Llibre tant a la Biblioteca com als comerços locals que s'han volgut adherir a la campanya.